詠陶弘景
作者：韓淲
朝代：宋

paragraphs: 山中宰相陶隠居，所注本草將何如。
更題真誥作神遇，佳夢是實寧非虛。
人生形神爲幹軀，心欲造設氣乘除。
瞬息變幻爭奪途，入山何難可躊躇。
玉波流煙照林廬，嵐影爽氣歸衣袪。
晏起早卧食息餘，三景九道回八區。
一再傳其坐忘歟，俛仰今昔多憂虞。
榮名中人天機淺，言與不言養恬愉。